SAD i Britanija neće danas tražiti glasovanje u VS o novoj iračkoj rezoluciji (14/3/03) - 2003-03-14
Powell: Glasovanje možda uopće neće biti održano ukoliko postane izvjesno da će Francuska uporabiti svoje pravo veta
Američki i britanski diplomati kažu da njihove zemlje neće tražiti od Vijeća sigurnosti da danas glasuje o nacrtu rezolucije o Iraku koji su predložile Britanija, Sjedinjene Države i Španjolska. Diplomati su to izjavili dok su članice Vijeća jučer – iza zatvorenih vrata – pokušavale približiti oprečna stajališta glede rezolucije koja bi otvorila put ratu protiv Iraka. Prije toga, Bijela kuća je priopćila da je spremna prihvatiti odlaganje glasovanja do sljedećeg tjedna – što predstavlja odstupanje od ranijih poziva da se izjašnjavanje o predloženoj rezoluciji obavi čim je moguće prije. Državni tajnik Colin Powell je izjavio da glasovanje, možda, uopće neće biti održano ukoliko postane izvjesno da će Francuska uporabiti svoje pravo veta. Sjedinjene Države, u međuvremenu, nastavljaju masovno gomilanje vojnih snaga u okviru priprema za mogući rat s Irakom. Najnovije pojačanje predstavljaju bombarderi tipa B-2, poznati po tome što ih radari vrlo teško otkrivaju. Nije priopćeno koliko će takvih bombardera biti angažirano, ali je objavljeno da su oni na putu za Englesku i otok Diego Garcia u Indijskom oceanu. Vojni analitičari tvrde da će bombarderi B-2 biti među prvima koji će krenuti u napad na Irak. Predstavnici američkih oružanih snaga kažu da se brodovi ratne mornarice koji su opskrbljeni krstarećim raketama – također pripremaju za akciju. Ti su brodovi isplovili iz Sredozemlja ka Crvenom moru, kako bi bili bliži Iraku. ... Dan ranije, u Bagdadu je priopćeno da su uništena još tri zabranjena projektila tipa al-Samoud 2.